钦定古今图书集成/历象汇编/岁功典/第049卷 > 《大戴礼记》 > 夏小正
## 钦定古今图书集成/历象汇编/岁功典/第049卷 > 《大戴礼记》 > 夏小正

“五月，参则见。”参也者，牧星也，故尽其辞也。“蜉蝣有殷”，
殷，众也。蜉蝣，殷之时也。蜉蝣者，渠略也。朝生而暮死。
称有，何也？有见也。“𫛞则鸣。”𫛞者，百鹩也。鸣者，相命也。
其不辜之时也，是善之，故尽其辞也。时有养白。养，长
也。一则在本，一则在末，故其记曰：时养白之也。《乃瓜》，
乃者，急瓜之辞也。瓜也者，始食瓜也。“良蜩鸣。”良蜩也
者，五采具。之兴，五日翕，望乃伏。其不言生而称“兴”，
何也？不知其生之时故曰“兴。”以其兴也，故言之兴，五
日翕也。望也者，月之望也；而伏云者，不知其死也，故
谓之伏。五日也者，十五日也。翕也者，合也。伏也者，入
而不见也。启灌、蓝蓼。启者，别也，陶而疏之也。灌者，聚
生者也，记时也。鸠为鹰，唐蜩鸣。唐，蜩鸣者。也。“初昏，
大火中。”大火者，心也。心中种黍，菽糜时也。煮梅，为豆
实也。蓄兰，为沐浴也。菽麋以在经中，又言之时，何也？
是食《矩关》而记之。颁马，分夫妇之驹也。将间诸则，或
取离驹纳之，则法也。